ભુજ : ભુજ ખેડૂતોને પોષણક્ષમ ભાવ ના મળવા સહિત કૃષિવિષયક વિવિધ પડતર પ્રશ્નો અંગે કોંગ્રેસ ગુજરાતમાં ઠેર ઠેર વિરોધ પ્રદર્શન કરી રહી છે. જે અંતર્ગત આજે ભુજમાં જિલ્લા કોંગ્રેસ સમિતિએ વિરોધ પ્રદર્શન યોજી ભાજપ સરકારનો ‘કકળાટ’ કાઢ્યો હતો. ભુજના બીએમ પેટ્રોલ પમ્પ પાસે સરદાર વલ્લભભાઈ પટેલની પ્રતિમા પાસે યોજાયેલા કાર્યક્રમ અંતર્ગત ખેડૂતોની ખેતીની જમીનોના થઈ રહેલા આડેધડ સંપાદન, વીજળી-પાણી, ખાતર અને બીયારણના સતત વધી રહેલાં ભાવ ખેતઉપજના મળતાં નહિવત્ અને અપોષણક્ષમ ભાવ સહિતની બાબતે કોંગ્રેસના હોદ્દેદારો-કાર્યકરોએ બેનરો, સૂત્રોચ્ચાર દ્વારા વિરોધ પ્રદર્શન કર્યું હતું. કોંગ્રેસ કાર્યકરોએ ભાજપ સરકારરૂપી ‘કકળાટ’ને કાઢવા માટે તાવડીમાં કોલસા, લાલ મરચાં, લિંબુ, મીઠું વગેરે લઈ ત્રણ રસ્તે ‘કકળાટ’ કાઢ્યો હતો. કોંગ્રેસ કાર્યકરોએ ચક્કાજામ કરવા પ્રયાસ કરતાં ટ્રાફિક તેમજ કાયદો અને વ્યવસ્થાની પરિસ્થિતિ જાળવવા પોલીસે જિલ્લા કોંગ્રેસના વિવિધ હોદ્દેદારો અને સંખ્યાબંધ કાર્યકરોની અટકાયત કરી વિરોધ પ્રદર્શનને વિખેરી નાખ્યું હતું. જિલ્લા કોંગ્રેસ પ્રમુખ નરેશ મહેશ્વરીએ કેન્દ્ર અને ગુજરાતની ભાજપ સરકારના શાસનમાં ખેડૂતો સહિત સમાજનો તમામ વર્ગ પરેશાન હોવાનું જણાવી આગામી 2019ની ચૂંટણીમાં દેશની જનતા આ રીતે નરેન્દ્ર મોદી સરકારનો કકળાટ દૂર કરશે તેમ જણાવ્યું હતું. વિરોધ પ્રદર્શનમાં કચ્છ કોંગ્રેસના પ્રભારી પ્રદ્યુમ્નસિંહ જાડેજા સહિતના આગેવાનો જોડાયાં હતા.